b"\n_START_ARTICLE_\nEnginyeria de telecomunicaci\xc3\xb3\n_START_PARAGRAPH_\nL'enginyeria de telecomunicaci\xc3\xb3 \xc3\xa9s una branca de l'enginyeria que estudia l'\xc3\xbas de la tecnologia per transmissi\xc3\xb3 d'informaci\xc3\xb3 a dist\xc3\xa0ncia, b\xc3\xa0sicament mitjan\xc3\xa7ant sistemes i dispositius electr\xc3\xb2nics.\n_START_SECTION_\nTitulaci\xc3\xb3\n_START_PARAGRAPH_\nA Catalunya l'ensenyament d'aquesta disciplina s'estructura com una titulaci\xc3\xb3 universit\xc3\xa0ria de car\xc3\xa0cter oficial que consta de cinc cursos acad\xc3\xa8mics i que s'imparteix en escoles t\xc3\xa8cniques superiors de diverses universitats tant p\xc3\xbabliques com privades. _NEWLINE_Aquesta titulaci\xc3\xb3 incorpora una important base matem\xc3\xa0tica i cient\xc3\xadfica, igual que altres branques de l'enginyeria superior que fan que tingui un car\xc3\xa0cter m\xc3\xa9s generalista que les enginyeries t\xc3\xa8cniques (diplomatures). El coneixement de l'electromagnetisme \xc3\xa9s fonamental per al seu desenvolupament._NEWLINE_Entre les mat\xc3\xa8ries pr\xc3\xb2pies que engloba es troben el disseny de sistemes de telecomunicaci\xc3\xb3 com les xarxes, internet, la telefonia m\xc3\xb2bil, els sistemes de radiodifusi\xc3\xb3 sonora i televisi\xc3\xb3,... Tamb\xc3\xa9 el disseny electr\xc3\xb2nic dels equips i els circuits que formen part d'aquests sistemes. Aix\xc3\xad com els protocols i el programari que utilitzen els mateixos. _NEWLINE_Entre les principals creacions que versa l'enginyeria de telecomunicaci\xc3\xb3 es troba: la r\xc3\xa0dio, la televisi\xc3\xb3, les antenes, la telefonia, la radiocomunicaci\xc3\xb3, les comunicacions \xc3\xb2ptiques, el radar, els sat\xc3\xa8l\xc2\xb7lits de comunicaci\xc3\xb3, els m\xc3\xb2dems, els encaminadors, els cables de comunicaci\xc3\xb3, les xarxes d'ordinadors, els sistemes de compressi\xc3\xb3 dels senyals com per exemple el MP3, etc.\n_START_SECTION_\nConeixements\n_START_PARAGRAPH_\nConjunt de coneixements de car\xc3\xa0cter cient\xc3\xadfico-tecnol\xc3\xb2gic que s'apliquen en temes relacionats amb la telem\xc3\xa0tica, les radiocomunicacions i l'electr\xc3\xb2nica. Altrament esdev\xc3\xa9 el substrat tecnol\xc3\xb2gic de les Tecnologies de la Informaci\xc3\xb3 i de la Comunicaci\xc3\xb3 (TIC).L'enginyer o enginyera de telecomunicaci\xc3\xb3 \xc3\xa9s el/la professional que dissenya els dispositius, equipaments i sistemes que permeten crear, transmetre, rebre i processar senyals de naturalesa diversa per intercanviar informaci\xc3\xb3 com veu, dades o imatges entre diferents ubicacions. _NEWLINE_Els estudis d'enginyeria de telecomunicaci\xc3\xb3 foren creats fa gaireb\xc3\xa9 un segle i han sabut actualitzar-se permanentment per donar resposta als reptes lligats al desenvolupament de les telecomunicacions i de totes les tecnologies associades, com s\xc3\xb3n l'electr\xc3\xb2nica i la inform\xc3\xa0tica. Els estudis estan concebuts per formar professionals ben qualificats, necessaris per impulsar, en el seu \xc3\xa0mbit professional, la que ja s'anomena societat de la informaci\xc3\xb3 i el coneixement. _NEWLINE_Com en totes les enginyeries, la formaci\xc3\xb3 t\xc3\xa9 una s\xc3\xb2lida base cient\xc3\xadfica, a partir de la qual s'introdueix el coneixement de les tecnologies pr\xc3\xb2pies de la titulaci\xc3\xb3 i de les funcions i els fonaments de l'enginyeria. La formaci\xc3\xb3 cient\xc3\xadfico-t\xc3\xa8cnica es complementa amb l'oferta de tot un seguit de mat\xc3\xa8ries i activitats que fan que l'enginyer de telecomunicaci\xc3\xb3 pugui desenvolupar la seva professi\xc3\xb3 amb compet\xc3\xa8ncia en aspectes organitzatius i de gesti\xc3\xb3, amb una bona percepci\xc3\xb3 de les condicions de l'entorn i dels seus recursos naturals, amb la imprescindible responsabilitat humana pr\xc3\xb2pia del context social de la producci\xc3\xb3 i els serveis. _NEWLINE_Aix\xc3\xad, l'enginyer de telecomunicaci\xc3\xb3 pot dur a terme les funcions t\xc3\xadpiques de l'enginyeria: recerca i desenvolupament, disseny, producci\xc3\xb3, operaci\xc3\xb3 i manteniment, comercialitzaci\xc3\xb3, gesti\xc3\xb3 i ensenyament en l'\xc3\xa0mbit propi que la titulaci\xc3\xb3 li atorga i l'assumpci\xc3\xb3 de les compet\xc3\xa8ncies professionals espec\xc3\xadfiques que les lleis li atorguen (Reial Decret de 22 d'abril de 1920, reconegut en la Llei d'Ordenaci\xc3\xb3 de les Telecomunicacions 31/1987, de 18 de desembre, BOE de 19 de desembre de 1987)."